Galko, Ľubomír, poslanec NR SR (2013-09-18):
Ďakujem pekne. Vážená pani predsedajúca, pán spravodajca, vážené kolegyne, kolegovia z opozície, ctení hostia na balkóne či v kinosále, pôvodne som chcel osloviť aj poslancov SMER-u a ministrov za SMER a samotného premiéra Fica, ale všetci vieme, že zbabelo odtiaľto zmizli, až teda na výnimky. A hentoho pandrláka (rečník ukázal na maketu zobrazujúcu premiéra) oslovovať nebudem, to asi každý pochopí. Moje vystúpenie bude kratšie napriek tomu, že si myslím, že opakovanie je matka múdrosti, nemyslím si, že zrovna teraz je dôvod na to, aby som opakoval to, čom som už rozprával dnes ráno v hodinovom príhovore medzi treťou a štvrtou. Ale rozhodol som sa využiť tú príležitosť a to, že som bol písomne prihlásený z úcty k hosťom, ktorí sú na balkóne, a z úcty k hosťom, ktorí sú v kinosále a ktorí merali cestu sem do Národnej rady Slovenskej republiky, aby ukázali svoju politickú angažovanosť. Zopakujem len niekoľko bodov. Pre stranu Sloboda a Solidarita je megaškandál tunelovania štátu formou prevzatia akcií Slovenského plynárenského priemyslu len tou poslednou pomyslenou kvapkou v pohári alebo, tak ako to povedal Martin Poliačik, kvapkou v sude trpezlivosti. Dnes pomerne veľké množstvo predrečníkov veľmi odborne a veľmi fundovaným spôsobom zargumentovalo, v čom je celý tento škandál zlý a v čom masívne poškodí občanov Slovenskej republiky a prehĺbi úpadok Slovenskej republiky pod vedením vlády SMER-u a osobitne premiéra Roberta Fica. Ja by som rád spomenul ďalšie mimoriadne vážne dôvody, ktoré podľa môjho názoru sú nemenej vážne ako tento škandál, ktorý je uvedený v tom zdôvodnení dnešného odvolávania, a to je arogancia moci jednofarebnej vlády SMER-u a personálna politika Roberta Fica. Dámy a páni, aký je dnes stav vo vláde Roberta Fica a aká je dnes situácia? Situácia a stav sú také, že čo minister, to škandál. Môžeme ísť menovite, môžem menovať jedného po druhom a boli by sme tu do rána, pokiaľ by sme museli vymenovať všetky škandály za ten relatívne krátky čas, čo vláda Roberta Fica vládne. Spomeniem neexistujúcu licenciu na leteckú záchrannú službu pre Trenčiansky a Bratislavský kraj. To vákuum, niekoľkodňové vákuum, tú hrubú chybu, ktorú spravila ministerka zdravotníctva Zvolenská. Dnes nikto nevie a možno už sa ani nedozvieme, či 39-ročná pani Žaneta, ktorá zomrela po tragickej nehode tri hodiny po tom, ako ju viezli sanitkou do Bratislavy, či by bola túto tragickú nehodu prežila v prípade, že by dostala ten prevoz, ktorý bol požadovaný, prevoz vrtuľníkom do Bratislavy. Možno sa to už ani nikdy nedozvieme, ale faktom je to, že nedostala táto pacientka plnohodnotnú zdravotnú starostlivosť a nedostala ani len tú šancu toho prevozu. Bola to hrubá chyba ministerky Zvolenskej a bola to hrubá chyba, personálna chyba Roberta Fica. Môj obľúbený alebo neobľúbený Martin Glváč, ktorý už niekoľko mesiacov kryje zločin, kryje tunelovanie Vojenskej spravodajskej služby počas prvej vlády Roberta Fica a drží vysokých dôstojníkov Vojenského spravodajstva, ktorí sú vážne podozriví z trestného činu, drží ich na svojich miestach. To je megaškandál ako Brno a je to megaškandál Roberta Fica, je to personálne zlyhanie Roberta Fica, pretože Robert Fico mal ministra Glváča odvolať. Minister vnútra Robert Kaliňák a policajti, ktorí nám strieľajú po našich vlastných deťoch. To je opäť ďalšia personálna nominácia Roberta Fica. Personálne zlyhanie Roberta Fica. Myslím si, že o personálnej politike ministra pôdohospodárstva Ľubomíra Jahnátka, ktorý si dosadil na ministerstvo dokonca vlastnú rodinu, čo sa prevalilo v týchto dňoch, nie je zbytočné sa, nejakým spôsobom túto vec ani riešiť. To len dokresľuje tú tragikomédiu personálnej politiky Roberta Fica. Dámy a páni, v súvislosti s týmito tromi alebo štyrmi ministrami, ktorých som námatkovo spomenul, tak jak ma napadli krátko pred tým, ako som išiel do rozpravy, vám chcem povedať jednu vec, jednu záležitosť. Viete, koho si dnes Robert Fico popri ministrovi Kažimírovi doviezol na nejakom čudesnom vozidle na ľudský pohon na Úrad vlády? Ministra Glváča, ministra Kaliňáka a ministerku Zvolenskú. Práve týchto troch ministrov. Pridajte k nim ešte nesvojprávneho Malatinského, ktorý tu v prvom rade mal sedieť ešte pred tým, ako sme sa začali venovať premiérovi, a máte zostavu kompletnú. To o mnohom vypovedá. Včera premiér a predseda vlády Slovenskej republiky vo svojom vystúpení, on, myslím, že to tu zopakoval, asi dva- alebo trikrát sa tu pochválil, že začal pestovať kult tela. Vysvetlil nám, ako si ráno úžasne zacvičil, potom tu vo svojom príhovore narozprával kopu klamstiev, provokoval poslancov svojím vystúpením a následne zdúchol. V podstate ako taký yperit, zasmradil a zmizol. Zmizol nielen on, ale zmizli aj jeho ministri a zmizlo aj jeho 83 poslancov SMER-u. A dnes to zopakovali pri ďalšom nočnom rokovaní. Dámy a páni, toto, čo sa tu deje, toto nočné rokovanie pokladám za neúctivé nielen voči nám, ale v prvom rade voči občanom Slovenskej republiky. Dovolil by som si prečítať vám jeden status zo sociálnej siete, ktorý pomerne veľké množstvo ľudí zaujal a ktorý len dokresľuje celú tú tragikomédiu, celé to obdobie vládnutia jednofarebnej strany SMER. Citujem: „Opití poslanci SMER-u útočia na opozíciu v parlamente, Jahnátek zamestnáva na ministerstve svoju rodinu, pre hrubú chybu Zvolenskej záchranné vrtuľníky stoja na zemi bez licencie, polícia strieľa na nevinných študentov, všade sa drzo smerácky kradne, šéf tohto úpadku Fico je zapletený so sekretárkou a národ dumá, či Robert Fico bude prezidentom. Je koniec sveta 2013.“ Dámy a páni, napriek tomuto tragikomickému statusu chcem povedať, a to adresujem v prvom rade hosťom na balkóne, v kinosále a občanom Slovenskej republiky, ktorí sledujú aj v týchto neskorých hodinách toto rokovanie, v prvom rade vám chcem poďakovať za to, že ste prišli, chcem vám poďakovať za vašu politickú angažovanosť. A teraz nielen tým, ktorí ste prišli do Národnej rady, ale aj tým, ktorí teraz sedíte či už pri televíznych obrazovkách, alebo pri počítačoch, tým, ktorí nás kontaktujete cez sociálnu sieť aj počas tohto rokovania alebo nás kontaktujete e-mailami. A chcem vás poprosiť, aby ste nerezignovali na politické dianie, aby ste neboli znechutení, lebo som presvedčený, že to stále má zmysel. Včera nahnalo poslancom SMER-u obrovský strach niekoľko ľudí, niekoľko angažovaných občanov, to boli možno traja alebo štyria ľudia na balkóne, ktorí spustili oprávnený rozhorčený krik v čase, keď Robert Fico zbabelo vyzval svojich zbabelých poslancov SMER-u, aby opustili sálu. Niekoľko výkrikov z balkóna malo za následok to, že poslanci SMER-u sa báli utiecť z tejto sály a ostali v tej hornej časti a nevedeli, čo majú robiť. Včera to boli traja alebo štyria ľudia, dnes je to niekoľko desiatok ľudí na parlamentnom balkóne a v kinosále, zajtra alebo o niekoľko dní to môže byť na nejakom inom mieste tisícky ľudí alebo desaťtisíce ľudí, alebo státisíce ľudí. Verejnosť je to, čoho sa vláda SMER-u a osobitne Robert Fico boja najviac, z čoho majú najväčší strach. Nažeňte im, prosím, tento strach. Nažeňte im tento strach vždy, keď budete mať na to príležitosť a keď budete mať pocit, že je to potrebné. Udržujte ich v tomto permanentnom strachu, v tomto permanentnom strachu pred vami, pred verejnosťou. Nerezignujte, pretože som presvedčený, že to stále má zmysel. Ja vám veľmi pekne ďakujem za pozornosť. (Potlesk.)